Meta f'dan tmiem il-ġimgħa l-Partit Laburista qed ilaqqa' l-Kungress Ġenerali f'Għawdex bit-tema 'Għawdex Mutur Ekonomiku' se jkun qed jagħmel dan fi gżira li fl-aħħar tliet snin saru bidliet kbar – bidliet li tassew raw lil Għawdex jinbidel f'mutur iktar milli mażżra ekonomika. L-istatistiki li joħroġ l-Uffiċċju Nazzjonali tal-Istatistika jikkonfermaw ix-xejriet pożittivi tal-aħħar snin. Xejriet pożittivi li ma ġewx mix-xejn, Iżda huma riżultat ta' gvern li jinċentiva u jgħin lil min f'Għawdex idawwar mhuX biss lira hu, iżda anke jimpjega miegħu persuna oħra. Jiżdiedu l-vjaġġi Fost l-inizjattivi li ttieħdu u għamlu differenza kbira kien hemm dawk li ħeġġew iktar Maltin jaqsmu l-fliegu. Fi żmien il-Milied, l-Għid jew okkażjonijiet oħra, xi inizjattiva jkun hemm dejjem u dan iħalli l-frott. Mentri matul il-ħames snin tal-amministrazzjoni preċedenti kien hemm zieda ta' 300,000 passiġgier li qasmu bejn Malta u Għawdex, fl-ewwel tliet snin ta' din l-amministrazzjoni kien hemm żieda ta' 815,000. B'hekk, it-tkabbir li ġie rreġistrat matul din l-amministrazzjoni, diġà kien tliet darbiet dak ta' matul ħames snin ta' gvern preċedenti. Is-sitwazzjoni hija anke aħjar fir-rigward tan-numru ta' vetturi li qasmu bejn iż-żewġ gżejjer: f'ħames snin kien hemm żieda ta' 80,000 vettura, mentri matul fl-ewwel tliet snin ta' din l-amministrazzjoni kien hemm żieda ta' 300,000 vettura – iż-żieda kienet kważi erba' darbiet dik irreġistrata fil-leġiżlatura preċedenti. Fl-2015 it-turisti żdiedu b'0.4% u l-livell ta' okkupanza baqa' stabbli: 55%. Fl-ewwel xahrejn tal-2016 kien hemm żieda ta' 22% fin-numru ta' turisti u l-okkupanza baqgħet 22%. Titjib ikbar Fl-2013 id-dħul medju ta' familja Għawdxija laħaq €21,917. Dan kien ifisser titjib ta' €1,300, jew 6%, fuq is-sena ta' qabel. B'kuntrast, f'Malta t-titjib kien ta' 5%. Fl-ewwel sena ta' din il-legiżlatura d-dħul medju ta' familja Għawdxija żdied kważi tliet darbiet aktar miż-żieda osservata fl-aħħar sena tal-amministrazzjoni preċedenti. B'hekk, id-distakk bejn id-dħul medju ta' familja Maltija u dik Għawdxija naqas. Fost is-setturi ekonomiċi li kibru f'Għawdex, wieħed jinnota l-agrikultura u s-sajd (+8%), l-industrija (+10%), is-settur kummerċjali, ir-ristoranti u l-lukandi (+6%), l-informatika u l-komunikazzjoni (+20%), is-servizzi ta' rikreazzjoni (+7%) u l-qasam tal-amministrazzjoni pubblika, saħħa u edukazzjoni (+8%). Mentri fl-aħħar sentejn tal-amministrazzjoni preċedenti n-numru ta' azjendi f'Għawdex naqas b'636, f'dawn l-aħħar sentejn reġa' kien hemm tkabbir. Pereżempju, mentri fl-aħħar sena tal-amministrazzjoni preċedenti kienu fetħu 207 azjenda f'Għawdex u għalqu 236, is-sena li għaddiet fetħu 240 u għalqu 125 biss. In-numru ta' ħaddiema full-time f'Għawdex żdied b'rata ta' 8% f'dawn l-ewwel sentejn, kontra tkabbir ta' 6% f'Malta. Ir-rata ta' qgħad f'Għawdex naqset minn 7.1% fl-2012 għal 6.9% fl-2014. Bħal f'Malta, is-sors tat-tnaqqis kien l-aktar fost iż-żgħażagħ. Ta' importanza kbira kien l-andament tat-turizmu. Kien hemm żieda fil-passiġġieri bejn Malta u Għawdex fl-2014 (+6%), mentri fl-2012 kien hemm tnaqqis (-1%). Anke meta tħares lejn in-numru ta' vetturi; mentri fl-2012 kien hemm tnaqqis (-2%), is-sena li għaddiet kien hemm titjib qawwi (+8%). F'sentejn in-numru ta' turisti li qagħdu fl-lukandi Għawdxin żdied b'aktar minn 13,000 jew 18% (aktar minn 8,000 miż-żieda kienet ta' turisti barranin). Din kienet proporzjonalment żieda akbar minn dik f'Malta (+15%). Fl-aħħar sentejn tal-amministrazzjoni preċedenti kien hemm tkabbir ta' 2,500 turist lejn Għawdex, jew 3.5% biss. Il-livell ta' okkupanza fil-lukandi Għawdxin tela' minn 46.8% fl-2012 għal 52.8% fl-2014. L-akbar tkabbir kien fis-settur tal-ħames stilel, fejn kien hemm żieda minn 46.9% għal 55%. Dan minkejja li żdiedu n-numru ta' sodod fil-lukandi bi kważi 6% f'dawn is-sentejn. Barra t-turisti li qagħdu f'lukandi, in-numru ta' day-trippers għal Għawdex żdied bi 17% f'sentejn. Kien hemm żviluppi tajba anke fil-qasam edukattiv. In-numru ta' Għawdxin isegwu korsijiet universitarji full-time żdied minn 801 fl-aħħar sena sħiħa tal-amministrazzjoni preċedenti, għal 878 issa; dan ifisser titjib ta' kważi 10%. In-numru ta' gradwati tela' għal 327 minn 273 fl-2012; din hija żieda ta' 20%. Ras għal ras, aktar qed jiggradwaw Għawdxin milli Maltin (10 minn kull elf resident f'Għawdex kontra 8 minn kull elf f'Malta). L-istess fejn jidħol l-MCAST (f'Għawdex hemm 7 minn kull elf resident, kontra 6 f'Malta). Dan kollu jawgura tajjeb biex il-qagħda ekonomika ta' Għawdex tkompli tittejjeb. Il-Gvern se jkun qiegħed jaħdem favur żvilupp ta' setturi ġodda f'Għawdex ħalli jiġi utilizzat aħjar il-potenzjal tal-gżira għall-ġid tal-Għawdxin kollha. Iktar impjiegi f'Għawdex In-numru ta' Għawdxin jirreġistraw għax-xogħol naqas għal 547 f'April minn 742 fi tmiem l-amministrazzjoni li għaddiet (-26%). Matul il-ħames snin tal-amministrazzjoni preċedenti, il-qgħad f'Għawdex kien tela' minn 730 għal 742 (+2%). It-tkabbir fl-impjiegi huwa riżultat ta' inizjattivi bħal dawn u oħrajn. Mentri fl-2012 l-ekonomija Għawdxija kibret b'1.8% biss ikkumparat mat-tkabbir ta' 5.1% f'Malta, matul l-2014 it-tkabbir f'Għawdex kien aħjar minn dak f'Malta. Stqarrija tal-Uffiċju Nazzjonali tal-Istatistika (NSO) tindika li l-Prodott Domestiku Gross Għawdxi matul l-2014 kiber bi 8.1%, kontra l-5.8% rreġistrat f'Malta. It-tkabbir f'Għawdex matul l-2014 kien erba' darbiet akbar minn dak fl-aħħar sena tal-amministrazzjoni preċedenti. Fost is-setturi li kibru ħafna matul l-2014, saħansitra b'rata ogħla minn dik f'Malta, wieħed isib il-manifattura, il-kostruzzjoni, il-bejgħ bl-ingrossa (wholesale) u bl-imnut (retail), il-lukandi u r-ristoranti, l-informatika u l-komunikazzjoni, is-servizzi professjonali u tekniċi u s-settur tal-arti u r-rikreazzjoni. B'riżultat ta' dak li seħħ matul l-2014 kien hemm tnaqqis fid-distakk fil-ġid nazzjonali ras għal ras fiż-żewġ gżejjer. Matul l-2014 l-impjiegi f'Għawdex żdiedu b'520 – tliet darbiet aktar miż-żieda fl-2012, mentri fl-2012 iż-żieda kienet in-nofs dik ta' Malta; fl-2014 din kienet akbar b'punt perċentwal.